b'\n_START_ARTICLE_\nVilhelmas Urachas\n_START_SECTION_\nBiografija\n_START_PARAGRAPH_\nUracho hercogo Viurtembergo grafo Frydricho Vilhelmo fon Uracho ir jo antrosios \xc5\xbemonos Monako kunigaik\xc5\xa1tyt\xc4\x97s Florestinos vyriausiasis s\xc5\xabnus. Pilnas vardas Wilhelm Karl Florestan Gero Crescentius. Nuo 1883 m. tarnavo Vokietijos imperijos kariuomen\xc4\x97je. Prasid\xc4\x97jus Pirmajam pasauliniam karui vadovavo 26-ajai p\xc4\x97stinink\xc5\xb3 divizijai. Po Vokietijos Lapkri\xc4\x8dio revoliucijos studijavo geografij\xc4\x85 Tiubingeno universitete (1922\xc2\xa0m. jame apgyn\xc4\x97 filosofijos daktaro disertacij\xc4\x85). _NEWLINE_Pirmojo pasaulinio karo pabaigoje Vokietijos imperin\xc4\x97ms j\xc4\x97goms rei\xc5\xa1kiant pretenzijas \xc4\xaf Lietuv\xc4\x85, Lietuvos Taryba, ie\xc5\xa1kodama galimybi\xc5\xb3 atsikratyti Lietuvos aneksijos gr\xc4\x97sm\xc4\x97s, nutar\xc4\x97 skelbti Lietuv\xc4\x85 monarchija (1917\xe2\x80\x931918\xc2\xa0m. dauguma Tarybos nari\xc5\xb3 realiausia atkuriamos valstyb\xc4\x97s forma laik\xc4\x97 monarchij\xc4\x85; 1917\xc2\xa0m. gruod\xc5\xbeio 8 d. Taryba netgi pri\xc4\x97m\xc4\x97 rezoliucij\xc4\x85, anot kurios \xe2\x80\x9eb\xc5\xabsimajai Lietuvos valstybei [labiausiai] tinka konstitucin\xc4\x97 paveldimoji monarchija, b\xc5\xabtent karalija, valdoma demokrati\xc5\xa1kai parlamentiniu b\xc5\xabdu, su kataliku dinastu\xe2\x80\x9c)._NEWLINE_1917\xc2\xa0m. ruden\xc4\xaf Reichstago Katalik\xc5\xb3 centro frakcijos vadovas, i\xc5\xa1 Viurtembergo karalyst\xc4\x97s kil\xc4\x99s Mathijas Ercbergeris (Matthias Erzberger) tada \xc4\xaf Berlyn\xc4\x85 atvykusiems \xc5\xa0veicarijos lietuvi\xc5\xb3 atstovams K. Ol\xc5\xa1auskui ir J. Purickiui Lietuvos karaliumi rekomendavo rinkti Viurtembergo graf\xc4\x85 hercog\xc4\x85 Vilhelm\xc4\x85 fon Urach\xc4\x85, kuris buvo katalikas, negal\xc4\x97jo paveld\xc4\x97ti Viurtembergo karalyst\xc4\x97s sosto ir nebuvo nusiteik\xc4\x99s palaikyti lenk\xc5\xb3 pretenzij\xc5\xb3 \xc4\xaf Lietuv\xc4\x85 ar jos dal\xc4\xaf._NEWLINE_Apie 1918\xc2\xa0m. prad\xc5\xbei\xc4\x85 Lietuvos Taryba prad\xc4\x97jo slaptas derybas su V. fon Urachu d\xc4\x97l jo sutikimo tapti Lietuvos karaliumi. T\xc5\xb3 met\xc5\xb3 kov\xc4\x85 Viurtembergo karalius Vilhelmas II leido V. fon Urachui u\xc5\xbeimti Lietuvos karaliaus sost\xc4\x85. Lietuvoje iki 1918\xc2\xa0m. vasaros parengtame \xe2\x80\x9eLaikinosios Konstitucijos Pagrind\xc5\xb3\xe2\x80\x9c projekte buvo numatyta, kad Lietuvos karalyst\xc4\x99 valdys karalius ir 2 r\xc5\xabm\xc5\xb3 parlamentas; pagal min\xc4\x97t\xc4\x85 konstitucijos projekt\xc4\x85, Lietuvos parlamento (\xe2\x80\x9eTautos atstovyb\xc4\x97s\xe2\x80\x9c) priimtus \xc4\xafstatymus tvirtinantis Lietuvos karalius tur\xc4\x97jo vadovauti valstyb\xc4\x97s vykdomajai vald\xc5\xbeiai, t. y. jo paties skiriamai vyriausybei._NEWLINE_1918\xc2\xa0m. gegu\xc5\xbe\xc4\x97s pabaigoje i\xc5\xa1kilus realiai gr\xc4\x97smei, kad Lietuva, prisidengiant jos personaline unija su Saksonijos karalyste, bus paversta Vokietijos provincija, bir\xc5\xbeelio 4 d. Lietuvos Taryba pri\xc4\x97m\xc4\x97 nutarim\xc4\x85 Lietuvos karaliumi kviestis Vilhelm\xc4\x85 fon Urach\xc4\x85. Liepos 1 d. Freiburge su hercogu susitiko\xc2\xa0\xe2\x80\x93 nepaisydama Vokietijos karin\xc4\x97s vadovyb\xc4\x97s trukdym\xc5\xb3\xc2\xa0\xe2\x80\x93 speciali Lietuvos Tarybos delegacija, ir V. fon Urachas, t\xc4\x85 dien\xc4\x85 sutik\xc4\x99s su visomis Lietuvos Tarybos jam i\xc5\xa1keltomis s\xc4\x85lygomis (vadintis \xe2\x80\x9eMindaugu II\xe2\x80\x9c, leisti savo vaikus \xc4\xaf lietuvi\xc5\xa1k\xc4\x85 mokykl\xc4\x85, valdyti kartu su demokrati\xc5\xa1kai renkamu parlamentu, savo dvari\xc5\xa1kiais, ministrais ir auk\xc5\xa1tais valstyb\xc4\x97s pareig\xc5\xabnais skirti tik lietuvi\xc5\xa1kai kalban\xc4\x8dius Lietuvos gyventojus, be parlamento sutikimo neb\xc5\xabti u\xc5\xbesienyje daugiau kaip 2 m\xc4\x97n. per metus ir kt.), netrukus \xc4\x97m\xc4\x97 mokytis lietuvi\xc5\xb3 kalbos bei rengtis kraustytis gyventi \xc4\xaf Vilni\xc5\xb3 (karali\xc5\xa1k\xc4\x85ja Mindaugo II rezidencija 1918\xc2\xa0m. planuota paversti Verki\xc5\xb3 r\xc5\xabmus)._NEWLINE_1918\xc2\xa0m. liepos 11 d. Lietuvos Valstyb\xc4\x97s Taryba paskelb\xc4\x97 Lietuv\xc4\x85 konstitucine monarchija, o Lietuvos karaliumi t\xc4\x85 pa\xc4\x8di\xc4\x85 dien\xc4\x85 i\xc5\xa1rinko (i\xc5\xa1 6 ar 7 kandidat\xc5\xb3) Vilhelm\xc4\x85 fon Urach\xc4\x85 (Mindaug\xc4\x85 II). Po poros dien\xc5\xb3 Taryba i\xc5\xa1rinkt\xc4\x85j\xc4\xaf karali\xc5\xb3 oficialiai pakviet\xc4\x97 u\xc5\xbeimti Lietuvos karaliaus sost\xc4\x85. U\xc5\xbe V. fon Uracho pakvietim\xc4\x85 balsavo 13 Tarybos nari\xc5\xb3; protestuodami prie\xc5\xa1 monarchijos atk\xc5\xabrim\xc4\x85, i\xc5\xa1 Tarybos tada pasitrauk\xc4\x97 Mykolas Bir\xc5\xbei\xc5\xa1ka, Steponas Kairys, Stanislovas Narutavi\xc4\x8dius ir Jonas Vilei\xc5\xa1is; Petras Klimas balsavo prie\xc5\xa1 V. fon Uracho pakvietim\xc4\x85, bet i\xc5\xa1 Tarybos nepasitrauk\xc4\x97._NEWLINE_V. fon Uracho i\xc5\xa1rinkimas Lietuvos karaliumi, kaip ai\xc5\xa1kus Lietuvos Tarybos nepaklusnumo vokie\xc4\x8di\xc5\xb3 okupacinei vald\xc5\xbeiai \xc5\xbeenklas, Berlyne suk\xc4\x97l\xc4\x97 tikr\xc4\x85 pasipiktinimo audr\xc4\x85 (sovietin\xc4\x97je istoriografijoje V. fon Uracho i\xc5\xa1rinkimas Lietuvos karaliumi buvo pateikiamas kaip tariamo Lietuvos Tarybos kolaboravimo su vokie\xc4\x8di\xc5\xb3 okupacine vald\xc5\xbeia pavyzdys)._NEWLINE_Liepos 25 d. Vokietijos kancleriui Georgui fon Hartlingui (Georg von Hertling) atsisakius pripa\xc5\xbeinti Lietuvos karalyst\xc4\x97s nepriklausomyb\xc4\x99, Lietuvos Valstyb\xc4\x97s Taryboje kilo kriz\xc4\x97. J\xc4\x85 dar pagilino lietuvi\xc5\xb3 visuomen\xc4\x97s nepasitenkinimas skubotu monarchijos atk\xc5\xabrimu; monarchijos id\xc4\x97j\xc4\x85 palaik\xc4\x99 Tarybos nariai buvo kaltinami ir Vilniaus lietuvi\xc5\xb3 konferencijos \xc4\xafgaliojim\xc5\xb3 vir\xc5\xa1ijimu,\xc2\xa0\xe2\x80\x93 es\xc4\x85 karaliaus rinkimai laikytini i\xc5\xa1imtine Steigiamojo Seimo teise. Tuo tarpu V. fon Urachas, susiklos\xc4\x8dius naujai politinei situacijai, visu savo nominalaus karaliavimo laikotarpiu taip ir nei\xc5\xa1dr\xc4\xafso atvykti \xc4\xaf Lietuv\xc4\x85._NEWLINE_1918\xc2\xa0m. spalio 20 d. kar\xc4\x85 bepralaimin\xc4\x8diai Vokietijai pagaliau pripa\xc5\xbeinus Lietuvos teis\xc4\x99 \xc4\xaf nepriklausom\xc4\x85 gyvenim\xc4\x85, lapkri\xc4\x8dio 2 d. Lietuvos Valstyb\xc4\x97s Taryba at\xc5\xa1auk\xc4\x97 savo liepos 11 d. nutarim\xc4\x85 d\xc4\x97l V. fon Uracho i\xc5\xa1rinkimo Lietuvos karaliumi, o teis\xc4\x99 galutinai apspr\xc4\x99sti Lietuvos valstyb\xc4\x97s form\xc4\x85 rezervavo (t\xc4\x85 dien\xc4\x85 priimtoje laikinojoje Lietuvos konstitucijoje) Steigiamajam Seimui._NEWLINE_Palaidotas Liudvigsburgo pilies ba\xc5\xbeny\xc4\x8dioje.'